Izloženost duhanskom dimu povezana s psihičkim stresom i depresijom
Do sada su istraživanja ukazivala na štetne posljedice 'pasivnog pušenja' po tjelesno zdravlje; ovo novo upozorava na mentalne probleme
Mark Hamer: Ljudi sa najvišim nivoima izloženosti duhanskom dimu izjavili su da su ga udisali kod kuće. Dakle, ako živite s pušačem, rizik izloženosti duhanskom dimu vrlo je visok. Medicinska su istraživanja pokazala štetne tjelesne posljedice pasivnog pušenja. Jedno novo istraživanje pokazalo je da nepušači koji žive ili rade u neposrednoj blizini pušača, mogu imati i psiholoških problema. Doktor Mark Hamer sa londonskog University Collegea kaže da su ranija istaživanja već pokazala da pušači pate od veće stope metalnih bolesti, naročito depresije: "Problem je da je rezultate istraživanja na ovu temu teško interpretirati budući da ljudi s postojećim mentalnim problemima koriste cigarete kako bi se liječili." Mark Hamer i njegove kolege objedinili su podatke istraživanja o izloženosti duhanskom dimu s podacima istraživanja o mentalnom zdravlju. Pronašli su da nepušači koji su često izloženi dimu cigareta imaju veću šansu da osjete psihički stres, te da su se problemi sa mentalnim zdravljem povećavali što je osoba bila više izložena duhanskom dimu. "Pokazalo se da ljudi koji su više izloženi duhanskom dimu imaju povećane probleme s depresijom i anksioznošću" - kaže Mark Hamer. On dodaje da su ljudi koji su izloženi duhanskom dimu, poput samih pušača, bili češće primani u bolnice zbog psihijatrijskih problema, u odnosu na ljude koji nisu uopće izloženi duhanskom dimu. Kako bi točnije mjerili razinu izloženosti duhanskom dimu, znanstvenici su sudionike testirali na postojanje kotinina, koji organizam proizvodi kada se nikotin metabolizira. Uz to su pitali sudionike istraživanja gdje su bili izloženi duhanskom dimu. Ono što ih je začudilo jest da odgovor nije bio, na poslu, u restoranu, baru ili kavani. "Ljudi sa najvišim nivoima izloženosti duhanskom dimu izjavili su da su ga udisali kod kuće. Dakle, ako živite s pušačem, rizik izloženosti duhanskom dimu vrlo je visok" - kaže Mark Hamer. Istraživanje Marka Hamera i njegovih kolega o psihološkom utjecaju pasivnog pušenja objavljeno je u časopisu “Archives of General Psychiatry”.